Source: http://sporttim.ro/rugby/campioana-timisoara-saracens-incepe-returul-superligii-pe-terenul-zimbrilor-rapusi-in-finala-cupei-romaniei
Timestamp: 2018-10-21 03:17:07+00:00

Document:
Campioana Timișoara Saracens începe returul Superligii pe terenul ”Zimbrilor” răpuși în finala Cupei României - sporttim.ro
În turul sezonului regular, la Timișoara, campioana dispunea de ”Zimbri” pe 2 septembrie cu 23-15
Prima etapă din retur, fără timișoreni în program, se desfășura pe 28 octombrie 2017, rundă în urma căreia CSA Steaua hiberna ca lider detașat și neînvins, urmat pe podium cu câte două înfrângeri în 7 apariții de aceleași finaliste ale Cupei României, CSM Știința Baia Mare și CSM București, iar pe locul 4 de participanta cu cele mai puține meciuri jucate până acum, cele 6 din tur, campioana în exercițiu din Ronaț, returul urmând a se relua în Vinerea Mare cu prima dintre cele șase reuniuni rămase de disputat în sezonul regular, până pe 12 mai.
Iar capul de afiș este ținut de confruntarea de vineri de la ora 14:30 de pe Arena Zimbrilor din Baia Mare, CSM Știința – Timișoara Saracens, într-o reeditare a încleștărilor și la vârf din finalele Superligii din 2012, 2013, 2015 și 2017, toate câștigate de bănățeni, inclusiv în Maramureș, în cazul celei din decembrie 2015.
Învinși în tur doar o dată, la prima ieșire, în București, de către CSM, dar și egali tot în capitală ai bucureștenilor, în deplasare câștigând doar la Cluj însă și tranșând acasă partida cu băimărenii, 23-15 la început de septembrie, elevii lui Sosene Anesi vor căuta să-și amelioreze situația ierarhică în Superliga dar să și utilizeze ultima apariție pe teren advers ca repetiție înaintea returului din 21 aprilie din Germania, cu Heidelberger RK, pe când ”Zimbrii” vor încerca reabilitarea după înfrângerea la limită de sâmbătă, din finala celei de-a 71-a ediții a Cupei României.
A fost cea de-a doua finală consecutivă pierdută de băimăreni în Cupa României, după cea din mai 2016 de pe ”Dan Păltinișanu” cu Timișoara Saracens, atunci la scor, în weekend cu 27-26 pe terenul din Parcul Sportiv Universitar ”Dr. Iuliu Hațieganu” din Cluj, cu proaspăta forță în ascensiune CSM București, ”Tigri” aflați la primul trofeu după ce treceau în semifinale de cei din Ronaț, și care grupare din capitală beneficiază în ultima vreme de expertiza antrenorului Eugen Apjok, de ani buni cu succes la cârma maramureșenilor, de unde l-a racolat și pe Johannes Van Heerden, semn al ambițiilor și resurselor în expansiune a unei formații alimentându-se anul trecut inclusiv din efectivul de pe Bega, cu internaționali români consacrați.
Sâmbătă, finala părea a curge în favoarea ”Zimbrilor” multipli vicecampioni și finaliști ai Cupei României în acest deceniu, locuri secunde completate de dată ceva mai recentă de titlul național din 2014, CSM Știința preluând de 3 ori conducerea până la pauză, 9-6 din lovituri de pedeapsă, ba chiar și distanțându-se puțin după reluare prin eseul lui Mtya, transformat, însă revirimentul noilor elevi ai lui Apjok nu s-a lăsat așteptat, Baron devenind al treilea marcator al zilei pentru bucureșteni și tot el reducând și mai mult din handicap în minutul 54, la 16-12, după eliminarea temporară a lui Sean Morrell din XV-le maramureșean.
Alte eliminări și în minutul 67, Pristaviță respectiv Baliashvili, din linia I a oponentelor, tocmai Baliashvili preluând în premieră conducerea pentru CSM București prin finalizarea cu eseu a unei acțiuni derulate în ultimul minut, eseu transformat, 16-19, la care ”Zimbrii” au reacționat prompt în timpul rămas la dispoziție, prin Taniela Maravunawasawasa, din lovitură de pedeapsă: 19-19 și… prelungiri. În care avantajul a alternat, de la bucureșteni la băimăreni și înapoi, rezerva Feofaaki Holoia ripostând pentru ”Zimbri” printr-un eseu dar Sioeli Lama având ultimul cuvânt pentru cei din capitală tot printr-un eseu, netransformat în minutul 97: 26-27.
Un ultim act al Cupei României cu opt titulari născuți peste hotare în tabăra ”Zimbrilor” învinși, plus unul și ca marcator între rezerve, și chiar 9 în cea a bucureștenilor cu Calafeteanu la mijloc plus două rezerve alături de exemplu de Burcea sau Carpo, o normalitate tot mai accentuată în ultimii ani într-un rugby intern resimțind pe plan internațional primele efecte ale tendințelor adoptate prin scrutinul în privința prezenței lui Sione Fakaosilea în efective ale ”Stejarilor”.
Tot într-o zi de vineri va juca Timișoara Saracens și cel de-al doilea meci de campionat din retur înaintea deplasării la Heidelberg, pe 13 aprilie de la ora 14:30 acasă cu CSM București, ieșirea în Germania fiind urmată în Superliga de jocurile pe teren propriu cu CS Dinamo, programat pe 28 ale lunii, respectiv cu CS Universitatea Cluj, în 1 mai la ora 11. Ar mai fi și deplasarea în Ghencea, momentan programată pentru aceeași sâmbătă a manșei secunde cu nemții…
Dar mai întâi descinderea pe tărâmul ”Zimbrilor” răniți, confruntare barometru ca raport de forțe la reconectarea cu realitățile Superligii, întreruptă după sezonul de toamnă, de 5 luni. Un prim meci pe aprilie într-o lună cât se poate de importantă prin posibilitatea adjudecării biletelor pentru faza grupelor din ediția 2018-2019 în Challenge Cup, un rezultat suficient în Germania prin prisma succesului tur cu 26-20 de sâmbătă având darul de a redeschide porțile întrecerii europene numărul 2 dar și ale premierei unei apariții în finala Continental Shield, ”anticameră” în cea de-a patra ediție de pe palierul valoric numărul 3 în concursurile inter-cluburi continentale, ultimul act fiind programat în cea de-a doua decadă din mai la Bilbao, cu rușii de la Enisei-STM cel mai probabil în cealaltă jumătate de teren. Peste 5 săptămâni și ceva…
Iar apropo de Challenge Cup, în weekend-ul în care bănățenii vor juca returul în Germania se vor derula și semifinalele ediției în curs, pentru biletele tot cu destinația San Mames din Bilbao, la ultimul act din 11 mai, duelurile de calificare fiind Gloucester – Newcastle Falcons și Cardiff Blues – Pau. Cât despre competiția numero uno, ER Champions Cup, finala Continental Shield va avea loc în Țara Bascilor în aceeași zi de 12 mai a ultimului act la vârf pe plan european, în care caută să intre pe de-o parte Leinster Rugby și Scarlets, respectiv Racing 92 Paris și Munster, de astă dată campioana londoneză din 2017, Saracens, ieșind din cursa pentru apărarea trofeului, 30-19 duminică pentru Leinster în fața a peste 51.000 de spectatori, pe Aviva Stadium din Dublin.
Ultimele rezultate din toamnă din Superliga, clasamentul la zi și programul etapei a IX-a, pe coloana datelor tehnice.
Acest articol a fost publicat în Rugby și etichetat cu CSM București - CSM Știința Baia Mare 27-26, Cupa României, rugby, sport, Superliga rugby, Timișoara Saracens. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM